Diere gered ná brand by OnderstepoortVoer wat aan die brand gesteek is. Foto: Verskaf Talle studente van die Universiteit van Pretoria (UP) asook dokters, dosente en verpleegsters by Onderstepoort Veterinêre Akademiese Hospitaal in die noorde van die Pretoria, se vinnige optrede het talle diere se lewe gered toe betogers glo brande by die instelling gestig het. Die voorval kom te midde van ŉ weeklange staking van Nehawu-lede by die universiteit se hoofkampus in Hatfield. Die lede eis ŉ salarisverhoging van 8%, meer keuses vir ’n mediese skema en ’n jaarlikse bonus. “Ons het Vrydag van studentelede verneem dat die voerstore aan die brand gesteek is, vermoedelik deur werkers wat aan die staking deelneem,” het Julius Landman, AfriForum Jeug se Tuks-koördineerder, Saterdag aan Maroela Media gesê. “Ons het dadelik die nooddienste per selfoon ontbied want daar was glo tegniese probleme met die tweerigtingradiostelsel by Onderstepoort. Ek het later beeldmateriaal gesien wat van die studente geneem het en wat ek gesien het, het my hoendervleis gegee.” Landman verduidelik een van sy vriende was omstreeks 10:30 besig om ŉ biopsie te doen toe die brande opgemerk is. “Die studente en personeel het dadelik almal saamgekom en onmiddellik geweet wat om te doen terwyl hulle gewag het vir hulp om op te daag. Dosente, dokters, studente en personeel het almal ingespring en dadelik begin vure blus terwyl ander rondgehardloop het om al die diere, veral perde, van die vlamme te red. Al die diere is na veilige gebiede gelei sodat hulle nie kon rook inasem nie. Ons kan met trots sê dat geen diere of mense beseer is nie. Dit was wonderlik om te sien hoe almal saamgewerk het.” Landman het gesê dit is nie duidelik wie, of hoeveel mense die brand gestig het, of hoe hulle toegang tot die perseel gekry het nie. “Dit is alles deel van die tegniese vrae wat ons aan die universiteit sal rig.” Rikus Delport, woordvoerder van die UP, het aan Maroela Media bevestig dat geen mens of dier in die voorval beseer is nie. “Die voorval word ondersoek. Die universiteit beskik oor bewyse wat bestudeer word en ons het ŉ goeie idee dat die brande deur Nehawu-lede gestig is,” het Delport gesê. Hy het gesê die bewyse sal aan die polisie oorhandig word om die skuldiges aan te keer en te vervolg. Die universiteit sal ook tugstappe teen die betrokke werkers instel. Volgens Delport is hoofsaaklik net voer vernietig hoewel die omvang van die skade nog bepaal moet word. Nehawu het hom intussen van die voorval gedistansieer. Studente help die brande blus. Foto: Verskaf